1. számú melléklet az 1-es napirendhez

VGYHE elnökség

2025. március 25-i ülés

Az elnök beszámolója az elmúlt időszak eseményeiről

Sikeres NEA 2025 pályázat:

Örömmel adok hírt arról, hogy egyesületünk 3.000.000 Ft támogatást nyert el a Nemzeti Együttműködési Alap 2025. évi kiírásán a 2025. évi LESEK konferencia megvalósítására, és az egyesület működési költségeire.

Pro Filii Alapítvány támogatása:

Szintén örömmel számolok be arról, hogy egyesületünk sikerrel pályázott a Pro Filii Alapítványnál a 2025/1. negyedéves pályázaton, így 635.000 Ft támogatást kapott a májusra tervezett Tiszatavi ökocentrum látogatásra, amely így tagjainknak ingyenesen tud megvalósulni.

OTP Adománygyűjtés

Ahogy arról korábban beszámoltam, egyesületünk bekerült az OTP Bank adománygyűjtési programjába, amelynek keretében egy Braille nyomtató beszerzésére gyűjthetünk adományt. 3 hete történt meg a Simple szerződésünk módosítása, hogy az adománygyűjtés elindulhasson. Az OTP munkatársa arról tájékoztatott, hogy szól a gyűjtés elindulása előtt, azonban megdöbbenve vettem tudomásul, hogy ez nem történt meg, és a gyűjtés már aktív, sőt a célösszeg harmada már meg is van. További részletek:

[Támogassa a Hermina Egyesületet egy Braille-nyomtató beszerzésében! – Vakok és Gyengénlátók Hermina Egyesülete](https://herminaegyesulet.hu/tamogassa-a-hermina-egyesuletet-egy-braille-nyomtato-beszerzeseben/)

MVGYOSZ SZJA 1% elszámolás leadása

Egyesületünk határidőre (2025. február 28) leadta a Magyar Vakok és Gyengénlátók Országos Szövetsége felé a 2024-ben kapott MVGYOSZ SZJA 1% elszámolási anyagát.

Rehab foglalkoztatás pénzügyi beszámolója:

Egyesületünk határidőre (2025. március 1.( beadta a Magyar Államkincstárnak a 2024. évre kapott megváltozott munkaképességű munkavállalók akkreditációs bértámogatásának pénzügyi beszámolóját. Örömmel adok arról tájékoztatást, hogy az egész megítélt támogatást fel tudtuk használni, sok munkáltatóval ellentétben nem hagytunk bent támogatást a rendszerben.

Rehab foglalkoztatás szakmai beszámolója:

Egyesületünk a 2025. március 13-i ellenőrzésre elkészítette az akkreditációs foglalkoztatás szakmai beszámolóját is. Ezt a BFKH rendben találta, egyellőre még nem került benyújtásra, határideje március 31, kifejezetten az ellenőrzés miatt készült el előbb.

BFKH átfogó helyszíni ellenőrzés:

Egyesületünknél 2025. március 13-án lezajlott Budapest Főváros Kormányhivatalának átfogó helyszíni ellenőrzése. Az ellenőrzés, ahogy azt korábban e-mailben is jeleztem, rendben lezajlott, semmilyen megállapítás nem került a jegyzőkönyvbe, munkánkal nagyon elégedettek az ellenőrök, Kovács Ivett rehabilitációs mentor és tanácsadó külön elismerést érdemel a jól elkészített mentori dokumentációk miatt, amelyet külön is megdicsértek.

SZMSZ észrevételek:

Nem érkezett észrevétel az egyesület szervezeti és működési szabályzatára a megbeszélt határidőig. Tekintettel arra, hogy a kérdés több mint 1 éve húzódik, nem tartom indokoltnak a határidő meghosszabbítását.

Részvétel az innovatív gyógyszergyártók egyesületének negyedéves ülésén:

Egyesületünk becsatlakozott az Innovatív Gyógyszergyártók Egyesületének munkájába, ennek következményeként részt vettünk a 2025. év első ABEP ülésén is, ahonnan sok szakmai tapasztalattal, és számos új megvalósítandó ötlettel távoztunk.

Titkárságvezető távozása, új titkárságvezető felvétele

Egyesületünktől 2025. február 28-án távozott Ács Luca titkárságvezető, aki új kihívásokat keres. Távozása békésen történt, semmilyen konfliktus nem áll a hátterében. Azóta lezajlottak az állásinterjúk, és kiválasztásra került az új titkárságvezető.

A jelölőbizottság felhívásai

A jelölőbizottság közzétette a felhívásokat az idei évben ránk váró választásokkal összefüggésben. Egyellőre csak egyetlen jelölés történt, de továbbra is várják a jelöléseket, és a jelöltek jelentkezését. A jelöltek bemutatkozására egy rendkívüli hírlevélben fogunk lehetőséget biztosítani.

Dr. Kátai-Németh Vilmos kontra Vakok és Gyengénlátók Hermina Egyesülete:

Tekintettel arra, hogy a felügyelőbizottság elnöke és egyesületünk egyik tagja a felperes oldalán tanúskodik az egyesület ellen, így a perről jelenlétükben vagy nyilvánosan nem áll módomban információkat megosztani, azonban tájékoztatást adok arról, hogy a per folyamatban van, döntés még nem született, és mindenkit kérek, hogy a jogerős bírósági döntésig ne bocsátkozzon találgatásokba.

A felügyelőbizottság adatkérése:

Az egyesület felügyelőbizottsága elektronikus levélben közgyűlési és elnökségi jegyzőkönyvek megküldését kérte. A megadott határidőt a titkárságvezető hiányában nem tudtuk teljesíteni, egy héttel később küldtük meg az anyagokat, a felügyelőbizottság minden kért iratot megkapott. A késedelem tényéről és okáról a felügyelőbizottságot elektronikus levélben tájékoztattam.

VCA pályázat

Egyesületünk határidőben, vagyis 2025. március 12-én 14 óráig benyújtotta a Városi Civil Alap 2025. évi kiírásán pályázati kérelmét a Nemzetpolitikai Informatikai Rendszeren keresztül. Időközben pályázatunk befogadásra is került, most a formai ellenőrzés szakaszában van.

Gyógycipő igénylés

2025. március 17-én újabb gyógycipő igénylési lehetőség volt irodánkban. Az alkalom sajnos nem eseménytelenül, de lezajlott, két esetben is konfliktushelyzet alakult ki. Egyik esetben a várakozási idő, még másik esetben a bélyegzővel történő aláírás elfogadásának hiánya váltotta ki a konfliktust. Első esetben a konfliktus másik érintettje egyesületünk munkatársa volt, a második esetben viszont az Elit Cipő munkatársa, és a helyszínen lévő orvos, akik nem fogadták el a bélyegző használatával történő aláírást, megjegyzem teljesen jogosan.

EET ülés

2025. március 19-én online EET ülést tartott az MVGYOSZ, melynek témája a költségvetési támogatás egyesületek közötti felosztásának szakmai szempontrendszere volt. Az EET elfogadta javaslatot, hogy a szakmai szempontrendszert lényegesen egyszerűsítsék le, a meglévő közel 50 szempontból mindössze 6 szempont marad meg, amellyel az egyesületek szakmai munkája értékelve lesz, és amely a költségvetési támogatás felosztásánál számításba lesz véve. Ez komoly adminisztrációs tehertől szabadítja meg az egyesületeket, így több idő és energia marad az alapvető célunkra, a látássérült személyek érdekképviseletére.

Nádasdladány-Pákozd:

A március 22-re tervezett egy napos buszos kirándulást sajnos érdeklődés hiányában kénytelenek voltunk lemondani.

Médiamegjelenés:

Egyesületünk szerepelt a közmédia 2025. március 15-i „Esély” magazinműsorában. A részletek kimentek a március 18-i hírlevélben.

Bukta Bence elnök

Vakok és Gyengénlátók Hermina Egyesülete